Charlize spog dalk met goue beeldjies vir 'Bombshell' | Netwerk24
08 Desember 2019 10:00
Renée Zellweger in 'Judy' en Charlize Theron in 'Bombshell' is twee van die sterkste aanspraakmakers op 'n Golden Globe vir beste aktrise.
Theron is in 2004 vir haar uitmuntende spel in Monster met 'n Golden Globe bekroon en kort daarna ook met 'n Oscar.
Vogue berig dat dit nie maklik is om die Golden Globe-wenners te voorspel nie omdat die Hollywood Foreign Press Association van sowat 90 internasionale joernaliste die benoemdes én die wenners kies, teenoor die sowat 9 000 verteenwoordigers wat die Oscar-wenners bepaal.
Volgens Vogue stem die vroeë voorlopers vir 'n Oscar vir beste akteur en aktrise egter ooreen met dié publikasie se keuse wat ook vir die Golden Globe-pryse geld.
Die name wat genoem word, is Renée Zellweger vir haar vertolking van Judy Garland in die fliek Judy, Joaquin Phoenix vir Joker en Theron (Bombshell).
Moontlike Golden Globe-benoemdes vir die beste fliek is Marriage Story van Noah Baumbach, Once Upon a Time in Hollywood van Quentin Tarantino, Little Women van Greta Gerwig en The Irishman van Martin Scorsese.
Aanspraakmakers op 'n prys vir die beste buitelandse fliek is Bong Joon-ho se Parasite en Pedro Almodóvar se Pain and Glory. Die Suid-Afrikaanse fliekresensent Leon van Nierop slaan Pain and Glory so hoog aan dat hy dit tien uit tien gee.
Besonder strawwe kompetisie heers in die TV-kategorieë.
The Crown, Succession en The Morning Show sal na verwagting mekaar die stryd om die beste TV-dramareeks aansê. Fleabag se Emmy-sukses is waarskynlik 'n aanduiding dat dit die Golden Globe vir die beste TV-komediereeks kan kry, hoewel Barry,The Marvelous Mrs. Maisel en The Politician sterk teenstand kan bied.
Die Golden Globe-benoemdes word Maandag bekend gemaak en die pryse op 5 Januarie uitgedeel.
Die geleentheid word in die Hotel Beverly Hilton in Beverly Hills, Kalifornië, aangebied en dit sal die 77ste keer wees dat die pryse aan die uitskieters in die rolprentbedryf oorhandig word. – vogue.co.uk; goldderby.com; ew.com. Saamgestel deur Elretha Britz.